Brandweerstasie wéér gesluit weens protesaksieDie Gugulethu-brandweerstasie nadat dit verlede jaar deurgeloop het. (Foto: Tracey Adams/African News) Die Gugulethu-brandweerstasie is vir die tweede keer in minder as ŉ jaar gesluit weens protesaksie wat ’n bedreiging vir brandbestryders inhou, het die Stad Kaapstad Vrydag gesê. JP Smith, die Stad Kaapstad se burgemeesterskomiteelid vir veiligheid, het in ŉ verklaring gesê brandbestryders het Donderdagaand ŉ brand by die Fezeka munisipale kantoor reg langs die brandweerstasie in Gugulethu geblus. Dié brand was skaars geblus toe ŉ groep mense die brandweerstasie met klippe bestook en skade aan die brandweerstasie se deure aangerig het. “Die boewe agter die vernietiging sal argumenteer dat hul in protes opgetree het, maar dit is onbelangrik, want die voortgesette skade en vandalisme van stadsinfrastruktuur kan nie regverdig word nie. Hierdie [voorvalle] word te algemeen en dit is heeltemal onaanvaarbaar,” het Smith gesê. Bedrywighede by die stasie is ná die jongste voorval opgeskort en brandbestryders is na ander stasies ontplooi tot die situasie na normaal terugkeer. Dít volg nadat dieselfde stasie se deure verlede jaar vir ses maande gesluit moes word om soortgelyke skade te herstel wat ook weens protesaksie aangerig was. “Personeel was getraumatiseer en die gemeenskap was van ’n noodsaaklike diens ontneem,” het Smith gesê. Smith verduidelik dat enige versoek vir brandbestryders in Gugulethu en die omliggende omgewing nou baie langer sal moet wag, aangesien geen hulpbronne uit die plaaslike brandweerstasie tot verdere kennisgewing gebruik kan word nie.